b'\n_START_ARTICLE_\nKauttua\n_START_PARAGRAPH_\nKauttua on Eurassa Satakunnassa sijaitseva Kauttuan kyl\xc3\xa4\xc3\xa4n perustetun Kauttuan ruukin ymp\xc3\xa4rille muodostunut tehdasyhdyskunta, joka yhdess\xc3\xa4 Euran kirkonkyl\xc3\xa4n kanssa muodostavat nyky\xc3\xa4\xc3\xa4n p\xc3\xa4\xc3\xa4osan Euran keskustaajamaa.\n_START_SECTION_\nLuonnonymp\xc3\xa4rist\xc3\xb6\n_START_PARAGRAPH_\nKauttua sijaitsee S\xc3\xa4kyl\xc3\xa4n Pyh\xc3\xa4j\xc3\xa4rven pohjoisrannalla Eurajoen varressa, S\xc3\xa4kyl\xc3\xa4n Pyh\xc3\xa4j\xc3\xa4rven luusuan luona.\n_START_SECTION_\nKeskuspalvelut ja taajama\n_START_PARAGRAPH_\nKauttualla on liikekeskus, jossa on kauppa, ravintola ja pankki. Lis\xc3\xa4ksi siell\xc3\xa4 on muun muassa pallokentt\xc3\xa4, karting-rata ja ampumarata. _NEWLINE_Tilastokeskuksen taajamarajauksessa 2011 Kauttua on yhdess\xc3\xa4 Euran kirkonkyl\xc3\xa4n kanssa osa Euran kirkonkyl\xc3\xa4ksi nimetty\xc3\xa4 Euran keskustaajamaa, jonka v\xc3\xa4kiluku oli vuoden 2011 lopussa 6\xc2\xa0587 asukasta. Aiemmin se on muodostanut oman tilastollisen taajamansa, joka kuitenkin on sittemmin kasvanut yhteen Euran kirkonkyl\xc3\xa4n taajaman kanssa. Taajaman liikennemerkkirajaus ei ulotu Kirkkovainioon eik\xc3\xa4 Luistariin.\n_START_SECTION_\nLiikenne\n_START_PARAGRAPH_\nNoin puolentoista kilometrin p\xc3\xa4\xc3\xa4ss\xc3\xa4 Kauttualta sijaitsee Euran lentokentt\xc3\xa4. Rauman radalta kulki aikoinaan Kauttualle haararata, joka poistettiin k\xc3\xa4yt\xc3\xb6st\xc3\xa4 vuonna 2009.'